Peking 10. apríla (TASR) - Čína sa stala prvou krajinou, ktorá sa môže pýšiť "ženským mestom", kde budú o všetkom rozhodovať ženy a neposlušných mužov budú môcť trestať podľa vlastných zákonov, píšu čínske noviny Chongqing Morning News.
Mesto Čchung-čching premení svoju štvrť Šuang-čchiao na Ženské mestečko s rozlohou 2,3 kilometrov štvorcových.
"Vybudovanie mesta potrvá okolo dvoch rokov a stane sa skvelým miestom pre zábavu a oddych," povedala Li Ťi-kang, riaditeľka turistickej štvrte Šuang-čchiao.
Na mestské brány bude čoskoro vyrytý slogan "Žena nikdy neurobí chybu. Muž nikdy nemôže odmietnuť prianie ženy".
Každá žena z akejkoľvek zájazdovej skupiny, ktorá prekročí brány mesta, si bude môcť zahrať rolu "kráľovnej", čo sa týka najmä nakupovania a tiež ďalších bodov cestovného programu.
Mestské zákony, ktoré navrhnú ženy, presne špecifikujú, ako by mali byť muži trestaní, a za čo. Neposlušné mužské pohlavie si bude musieť svoj trest odpykať kľačaním na hrboľatom drevenom kláte. Druhou, menej zákernou možnosťou je umývanie riadu v reštauráciách.
12 jag dem